Բանն այն է, որ Երեւանի ավագանու ընտրություններից հետո ավագանու մանդատների բաշխմանը մասնակցելու են այն կուսակցությունները, որոնք նվազագույնը 6 տոկոս քվե են ստացել, իսկ դաշինքների դեպքում՝ 8 տոկոս: Եթե ավագանու տեղերի 40 տոկոսից ավելին ստանում է մեկ կուսակցություն, բայց նրա մանդատները բավարար չեն բացարձակ մեծամասնություն ունենալու համար, ապա այդ կուսակցությունն ավտոմատ ստանում է մանդատների կեսից ավելին: Այսինքն, եթե որեւէ ուժ Երեւանում ստանա 27 մանդատ, արդեն իսկ նրա ձայներին է գումարվում պակասող 5-ը, ու այդպիսով վճռվում է ապագա քաղաքապետի հարցը։ Ի դեպ, եթե երկու կուսակցություն, կուսակցությունների դաշինք են ստանում ձայների 40 տոկոսից ավելին, սակայն ոչ բացարձակ մեծամասնությունը, ապա տեղերի բացարձակ մեծամասնությունը տրվում է այն կուսակցությանը, կուսակցությունների դաշինքին, որը ստացել է առավել թվով մանդատներ: Սակայն ուշադրություն պետք է դարձնել, որ խոսքը ոչ թե ընտրողների 40 եւ ավելի տոկոսի մասին է, այլ ավագանու տեղերի։ Իսկ Երեւանի քաղաքապետարանի ավագանին կազմված է 65 մանդատից։ Այսինքն, տեսականորեն ընտրողների 20 տոկոսի քվեին արժանացած ուժն անգամ կարող է հավակնել քաղաքապետի պաշտոնին, քանի որ մանդատների բաշխման գործընթացին մասնակցում են միայն հաղթած ուժերը, սակայն հաշվարկը կատարվում է ընդհանուրի միջև։ Օրինակ, ենթադրենք՝ երեք ուժ է հաղթահարել անցողիկ շեմը ու ընտրողների թվի տոկոսային հարաբերակցությամբ միասին ստացել 60 տոկոս ձայն, այդուհանդերձ, ավագանու տեղերի 100 տոկոս մանդատները բաժանվելու են երեքի միջեւ։ Կամ՝ ինչպես օրենքում է ձեւակերպված․ «Ավագանու անդամների մանդատները բաշխվում են կուսակցությունների (կուսակցությունների դաշինքների) ընտրական ցուցակների միջեւ՝ նրանցից յուրաքանչյուրին կողմ քվեարկված քվեաթերթիկների թվին համամասնորեն: Յուրաքանչյուր ընտրական ցուցակին հասանելիք մանդատների թվի հաշվարկը կատարվում է հետեւյալ կերպ. յուրաքանչյուր ընտրական ցուցակին կողմ քվեարկված քվեաթերթիկների թիվը բազմապատկվում է ընտրական ցուցակներին հասանելիք մանդատների թվով, արդյունքը բաժանվում է մանդատների բաշխմանը մասնակցող ընտրական ցուցակներին կողմ քվեարկված քվեաթերթիկների ընդհանուր թվի վրա, եւ առանձնացվում են ամբողջ թվերը, որոնք յուրաքանչյուր կուսակցության (կուսակցությունների դաշինքի) ընտրական ցուցակին հասանելիք մանդատների թվերն են»: